Erwerdighen grut unde wes ik ghudes vormach. Leven erbaren vrundes. Juwer erbaricheit sy tho wetende, dat ik juwen breef untfanghen unde wol vornomen hebbe, also gi scriven, dat gi de ghenne leden willen, de den anevank hadden ghedan in der Narwe, mit sodanen beschede, oft ik iu minen open bref darup gheven wolde, dat it were scheen up der Russen siden unde nicht in des ordens lande, unde dat it buten daghes nomen wart unde nicht in deme vrede unde mit miner vulboort. So hope ik, dat gi dat wol hort hebben unde wol witlik is, dat de dach tusschen heren deme koninghe unde den Russen uthghink to unser vrowen daghe nativitatis, unde dit schach 8 daghe na sancta Micheles daghe; hirumme so sende ik ju minen open breef, also gi begherende weren. Item also gi scriven, weret dat dar wol were van minen deneren, de den kopman beschedighet hadden, dat unvorliket were, des mochte gi nicht leiden: des wetet, dat ik nicht eynen dener hebbe, de deme kopmanne 1 penningh nomen heft mit miner witschop seder der tiit, dat de sulve vorscreven krich was, also gi wol weten, unde des hope ik, dat it so endighet were, dat ik dar mende teghen ju dank ane to vordenende, also dat gheleghen was, also ju de bederven lude wol berichtet hebbe, also her Johan Krouwel unde ander lude, de gi dar bevoren umme sanden; ok wiset dat wol er open breef, den see darup beseghelt hebben. Item umme ander werf sal ju desse jeghenwardighe breefwiser Kord Limborch wol berichten, unde des moghe gi em nu to dessen tiden wol beloven. De almechtighe God beware ju to ewighen [tiden], unde wes ik don mach, dat juwer erbaricheit leef is, dat do ik alle weghe gherne. Ghescreven to Wiiborch under minem ingheseghel in sancta Oleves daghe. Thurder Bunde Rorikessoen, ridder. Adress: De erbaren, wiisen, beschedene lude, borghermestre unde ratmanne der stat tho Revel mit erbaricheit sal desse breef.